  Анжелика Тихонова корреспондент Быдӟым Атыкай ожын Вормонлы сӥзем капчи атлетикая сяме пыӵам ӵошатсконлэсь - Тупаса улонлы сӥзем эстафеталэсь пуссэ кылдытонъя конкурс ялӥзы Ижкарын. Со сярысь 3-тӥ тулыспалэ журналистъёслы ивортӥз кар администрациысь физкультурая но спортъя управленилэн кивалтӥсезлэн воштӥсез Илья Штайн. «Физкультурая но спортъя управление Тупаса улонлы сӥзем эстафеталэсь пуссэ кылдытонъя конкурс ялӥз. Сяме пыремъя ини со 9-тӥ куартолэзе ортчоз, туэ 68-тӥез луоз . <…> Конкурс улсын кылдытӥськоз пус, кудӥз огазеялоз 9-тӥ куартолэзез, спортъя шулдыръяськонэз — со капчи атлетикая эстафета но калыкез спортэн вырыны кыскоз. Ӵапак та малпан пыӵатэмын пус кылдытонэ», — валэктӥз Илья Штайн. Конкурс люкетъёсъя ортчоз. Нырысетӥез, вазиськон люкет, 12-тӥ южтолэзёзь кыстӥськоз. Со дырозь дизайн-ӵектосэ лэзёно электрон почтае - imkcfk@mail.ru (гожтэтлэн темаяз «Талисман традиционной легкоатлетической Эстафеты Мира посвященной Победе в Великой Отечественной войне» шуыса пусъёно) яке Ижкар администрацилэн физкультурая но спортъя управленияз таӵе адресъя: Ижкар, Удмуртской урам, 267/2 юрт. 13-тӥ южтолэзьысен 2-тӥ оштолэзёзь быръён люкетэз ортчоз. Соку конкурсын вормисез шараялозы. Ватсаса ивор тодыны луоз Ижкар администрациысь физкультурая но спортъя управление 414–550, 414–555 телефон номеръёсъя жингыртыса. Тегъёс: Спорт Ижкар Удмуртия Мерлык 9-ткуартолэзь капчиатлетика  